Donald Trump Bandaríkjaforseti hótaði Norður-Kóreumönnum enn á ný föstudaginn 11. ágúst þegar hann sagði hernaðarlegar lausnir gagnvart þeim „ læstar og hlaðnar “ . Ráðamenn í Pjongjang , höfuðborg N-Kóreu , saka forsetann um að ýta Kóreuskaga á barm kjarnorkuátaka . Leiðtogar annarra landa lýsa áhyggjum vegna ástandsins . Í frétt Reuters-fréttastofunnar föstudaginn 11. ágúst segir að Bandaríkjamenn og Suður-Kóreumenn standi við áætlun sína um sameiginlegar heræfingar eftir 10 daga . Telur Reuters að þetta verði enn til að espa N-Kóreumenn . Ráðamenn Rússa , Kínverja og Þjóðverja láta í ljós vanþóknun sína á harðnandi orðaskiptum milli manna í Pjongjang og Washington . Trump dvelst nú í golfklúbbi sínum í Bedminster í New Jersey-ríki á meðan unnið er að viðhaldi á íbúð hans í Hvíta húsinu í Washington . Er forsetinn sagður í „ vinnu-sumarleyfi “ . Harðorðar yfirlýsingar hans í garð Norður-Kóreumanna gefur hann í golfklúbbhúsinu . Trump skrifaði á Twitter 11. ágúst : „ Hernaðarlegar lausnir hafa nú verið fullmótaðar , læstar og hlaðnar , grípi Norður-Kóreumenn til óviturlegra aðgerða . Vonandi finnur Kim jong-un aðra leið ! “ Með orðunum „ læstar og hlaðnar ( e. locked and loaded ) vísar Trump til kvikmyndar með John Wayne frá 1949 Sands of Iwo Jima , þau lýsa því sem gert er áður en hleypt er af byssu . Orðin notaði Trump á Twitter skömmu eftir að ríkisfréttastofa N-Kóreu , KCNA , sakaði hann um að ýta undir spennu . „ Trump er að ýta ástandinu á Kóreuskaga að barmi kjarnorkustríðs með upphrópunum eins og ‘ Bandaríkjamenn útiloka ekki stríð gegn DPRK ( N-Kóreu ) ’ , “ sagði KCNA . Í Moskvu hvatti Sergei Lavrov , utanríkisráðherra Rússlands , ráðamenn í Pjongjang og Washington til að fallast á sameiginlega áætlun Rússa og Kínverja , sem ekki hefur verið sagt frá áður , um að N-Kóreumenn frysti kjarnorkuvopnaáætlun sína og tilraunir og Bandaríkjamenn og Suður-Kóreumenn falli frá áformum um víðtækar heræfingar . Hvorki Bandaríkjamenn né N-Kóreumenn hafa fallist á áætlunina . Lavrov sagði hættuna á hernaðarátökum vegna kjarnorkuáætlunar Norður-Kóreumanna mjög mikla og í Moskvu hefðu menn miklar áhyggjur af hótunum frá Washington og Pjongjang . Norður-Kóreumenn gerðu tvær tilraunir með kjarnorkusprengjur í fyrra og í ár hafa þeir gert tvær tilraunir með langdrægar eldflaugar sem ná til borga í Bandaríkjunum . Trump segir að hann leyfi ekki að N-Kóreustjórn þrói kjarnorkuvopn sem nota megi til árása á Bandaríkin . KCNA sagði fimmtudaginn 10. ágúst að her Norður-Kóreu mundi um miðjan ágúst hafa lokið gerð áætlana um að skjóta fjórum meðaldrægum eldflaugum yfir Japan með það fyrir augum að þær lentu í hafinu 30 til 40 km frá eyjunni Guam . Kyrrahafseyjan Guam lýtur stjórn Bandaríkjamanna sem reka þar herflugstöð , flotastöð , aðstöðu fyrir strandgæslu sína og halda úti um 6.000 manna herliði . Orðin sem Trump lét falla föstudaginn 11. ágúst ber að skoða í framhaldi af því sem hann sagði þriðjudaginn 8. ágúst um að Bandaríkjamenn mundu láta „ eldi og brennisteini “ rigna yfir Pjongjang ef N-Kóreumenn hótuðu Bandaríkjamönnum og í ljósi ummæla hans fimmtudaginn 10. ágúst um alvarlegar afleiðingar þess ef N-Kóreumenn framkvæmdu áætlanir sínar gagnvart Guam . Reuters segir að Suður-Kóreumenn kaupi nú meira af tilbúnum matarréttum en áður til að eiga í neyðartilvikum . Mikil almannavarnaæfing er fyrirhuguð í S-Kóreu 23. ágúst . Angela Merkel Þýskalandskanslari sagði föstudaginn 11. ágúst í Berlín að ekki væri unnt að leysa deilu Bandaríkjamanna og N-Kóreumanna með vopnum og ekki væri skynsamlegt að halda áfram sífellt harðari orðaskiptum . Vildi hún að unnið yrði að lausn málsins á vettvangi öryggisráðs Sameinuðu þjóðanna og með náinni samvinnu ríkja sem málið varðaði beint , einkum Bandaríkjamanna og Kínverja . Fréttastofan Associated Press sagði frá því að þrátt fyrir hörð orðaskipti á opinberum vettvangi hefði fulltrúi ríkisstjórnar Trumps um nokkurra mánaða skeið átt í leynilegum viðræðum við fulltrúa N-Kóreustjórnar . Þær hefðu meðal annars snúist um örlög Bandaríkjamanna sem væru fangar N-Kóreumanna og um vaxandi spennu á Kóreuskaga . Segir fréttastofan að Joseph Yun , sendimaður Bandaríkjastjórnar gagnvart N-Kóreu , og Pak song-il , háttsettur embættismaður N-Kóreu gagnvart Sameinuðu þjóðunum , leiði viðræðurnar .